**Roman Kreuziger** (s. 6. toukokuuta 1986 Moravská Třebová, Tšekkoslovakia) on tšekkiläinen maantiepyöräilijä, joka kilpaili ammattilaisena 2006–2021. Aktiiviuransa jälkeen hän on toiminut Team Bahrain Victorius -tallissa apulaisjoukkueenjohtajana.

Kreuziger saavutti vuosina 2002 ja 2003 junioreiden EM-hopeaa cyclocrossissa. Vuonna 2004 hän voitti alle 19-vuotiaiden maantieajon maailmanmestaruuden ja sai hopeaa aika-ajossa. Lisäksi hän oli toinen cyclocrossin nuorten MM-kilpailussa.

Kreuziger aloitti ammattilaisuransa Liquigas-tallissa vuonna 2006. Seuraavana vuonna hän voitti toisen etapin Settimana Ciclista Lombarda -kilpailussa ja sijoittui kuudenneksi Tour de Romandien kokonaiskilpailussa. Hän osoitti aika-ajokykyjään sijoittumalla toiseksi Pariisi–Nizzan ja Tour de Romandien prologeissa. Lisäksi Kreuziger voitti pariaika-ajokilpailu Trofeo Città di Borgomaneron yhdessä Vincenzo Nibalin kanssa. Ensimmäisessä suuressa ympäriajossaan, Espanjan ympäriajossa hän päätyi sijalle 21.

Vuonna 2008 Kreuziger sijoittui Andreas Klödenin jälkeen toiseksi Tour de Romandiessa. Saman vuoden Sveitsin ympäriajossa hän voitti kahdeksannen etapin – aika-ajon – siirtyen kokonaiskilpailun johtoon. Seuraavana päivänä ajetulla päätösetapilla hän varmisti kokonaiskilpailun voiton. Ranskan ympäriajossa hän sijoittui 13:nneksi ja nuorten kilpailussa toiseksi.

Vuonna 2009 Kreuziger voitti Tour de Romandien neljännen etapin, kokonaiskilpailun sekä nuorten kilpailun. Sveitsin ympäriajossa hän sijoittui kolmanneksi. Ranskan ympäriajon kokonaiskilpailussa hän oli yhdeksäs ja nuorten kilpailussa kolmas. Clásica de San Sebastiánissa hän sijoittui toiseksi hävittyään loppukirissä irtiottokumppanilleen Carlos Barredolle. Espanjan ympäriajon 18. etapilla hän oli toinen.

Vuonna 2010 Kreuziger voitti Sardiniassa ajetun Giro di Sardegna -etappikilpailun toisen etapin ja kokonaiskilpailun. Pariisi–Nizza-ajossa hän sijoittui alun perin neljänneksi, mutta nousi kolmanneksi Alejandro Valverden hylkäyksen myötä. Lisäksi Kreuziger voitti nuorten kilpailun. Amstel Gold Racessa hän oli viides. Ranskan ympäriajossa hän oli Alberto Contadorin hylkäyksen jälkeen kokonaiskilpailussa kahdeksas, nuorten kilpailussa hän oli kolmas.

Kreuziger siirtyi Astana-talliin 2011. Hän voitti Giro Del Trentinon neljännen etapin. Liège–Bastogne–Liègessä hän sijoittui neljänneksi. Italian ympäriajossa hän sijoittui viidenneksi ja voitti nuorten kilpailun. Vuonna 2012 hän sijoittui kolmanneksi Tirreno–Adriatico-etappikilpailussa ja kuudenneksi Tour de Romandiessa. Italian ympäriajossa hän voitti 19. etapin ja oli kokonaiskilpailussa viidestoista. Sveitsin ympäriajossa hän sijoittui kuudenneksi ja Lontoon olympialaisten maantieajossa 15:nneksi.

Kreuziger edusti Team Saxo-Tinkoff / Tinkoff -tallia vuosina 2013–2016. Hän voitti Amstel Gold Racen 2013 karattuaan kärkiryhmästä seitsemän kilometriä ennen maalia. Sveitsin ympäriajossa ja Clásica de San Sebastiánissa hän sijoittui kolmanneksi, Ranskan ympäriajossa viidenneksi.

Kaudella 2014 Kreuziger sijoittui kolmanneksi Tirreno–Adriaticossa ja seitsemänneksi Liège–Bastogne–Liègessä. Seuraavan vuoden Liège–Bastogne–Liègessä hän oli viides ja Ranskan ympäriajossa seitsemästoista. USA Pro Challenge -kilpailussa hän voitti kuudennen etapin. Vuoden 2016 Liège–Bastogne–Liègessä hän sijoittui seitsemänneksi. Hän voitti samana vuonna maantieajon Tšekin-mestaruuden ja sijoittui Ranskan ympäriajon kokonaiskilpailussa kymmenenneksi.

Kreuziger siirtyi Orica-Scott-talliin 2017. Hän voitti tuona vuonna PRO Ötztaler 5500 -kilpailun. Seuraavana vuonna hän sijoittui toiseksi Amstel Gold Racessa hävittyään kahden miehen loppukirissä Michael Valgrenille. Hän oli seuraavan viikon aikana neljäs La Flèche Wallonnessa ja kahdeksas Liège–Bastogne–Liègessä. Saman vuoden Innsbruckin MM-kilpailuissa hän sijoittui maantieajossa kuudenneksi.

Kreuziger edusti Dimension Data / NTT Pro Cycling -joukkuetta vuosina 2019–2020. Hän sijoittui vuoden 2019 Ranskan ympäriajossa 16:nneksi. Viimeisen ammattilaiskautensa 2021 hän ajoi Gazprom-RusVelo-joukkueessa.

Kreuziger on toiminut vuodesta 2022 Team Bahrain Victoriousin apulaisjoukkueenjohtajana.

Lähteet
-------

* Roman Kreuziger Trap-Friis -tietokannassa (englanniksi)
* Roman Kreuziger Cycling Archives -tietokannassa (englanniksi)
* Roman Kreuziger Pro Cycling Stats -sivustolla (englanniksi)

### Viitteet

1. ↑  Barredo wins wet San Sebastián Classic *cyclingnews.com*.  1.8.2009. Viitattu 1.8.2009. (englanniksi)
2. ↑  Loddo leaps to victory ahead of Petacchi *cyclingnews.com*.  27.2.2010. Viitattu 27.2.2010. (englanniksi)
3. 1 2  Contador passes Paris-Nice tests *cyclingnews.com*.  14.3.2010.  Arkistoitu 17.3.2010. Viitattu 15.3.2010. (englanniksi)
4. ↑  Revision of the 2010 UCI World Ranking *uci.ch*.  1.6.2010. Viitattu 3.6.2010. (englanniksi)
5. ↑  Contador kahden vuoden pannaan, menetti Tourin ja Giron voitot *procycling.fi*.  6.2.2012.  Arkistoitu 9.2.2012. Viitattu 13.3.2012.
6. ↑  Contador kahden vuoden pannaan, menetti Tourin ja Giron voitot *procycling.fi*.  6.2.2012.  Arkistoitu 9.2.2012. Viitattu 16.3.2012.
7. ↑  Kreuziger amazes in Amstel Gold Race *cyclingnews.com*.  14.4.2013.  Arkistoitu 18.4.2015. Viitattu 15.4.2013. (englanniksi)
8. ↑  Yllätysvoitto Tanskaan kevätklassikko Amstel Gold Racessa *kestavyysurheilu.fi*.  15.4.2018. Viitattu 16.4.2018. [vanhentunut linkki]


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Tšekki

 |

 |